《蓦山溪 中州乐府》
金朝·张中孚

山河百二，自古关中好。壮岁喜功名，拥征鞍、雕裘绣帽。时移事改，萍梗落江湖，听楚语，厌蛮歌，往事知多少。苍颜白发，故里欣重到。老马省曾行，也频嘶、冷烟残照。终南山色，不改旧时青，长安道，一回来，须信一回老。

作者简介：张义堡人，字信甫。父张达仕宋，以父任补承节郎。天会间降金，授镇洮军节度使知渭州。官至尚书左丞，封崇王。卒年五十九。